නුගේගොඩ හා උඩුමුල්ල අතර ඇති පැඟිරිවත්ත දුම්රිය ස්ථානය පසුගිය ජනවාරි මාසයේ සිට වසා දමා තිබේ.කිසිම පාලනයකින් තොරව එහි කාර්යාලය පවා වසා දමා එහි සේවය කළ උප දුම්රිය ස්ථානාධිපතිවරයා ද ඉවත්කර ගෙන ඇති බව ශ්‍රී ජයවර්ධනපුර කෝට්ටේ මහ නගර සභාවේ නාගරික මන්ත්‍රී නන්දසිරි උපාලි බොතේජු මහතා දිනමිණ ට පැවැසීය.වසර ගණනාවක සිට දුම්රිය දෙපාර්තමේන්තුවෙන් කළ ඉල්ලීමක් මත පසුගිය වසරේ ජුලි මස 27 වැනි දින පැඟිරිවත්ත දුම්රිය ස්ථානය ජනතා අයිතියට පවරනු ලැබීය.එවකට ප්‍රවාහන ඇමැතිව සිටි ඩලස් අලහප්පෙරුම මහතා ප්‍රධාන මැති ඇමතිවරුන් රැසකගේ සහභාගිත්වයෙන් විවෘත කැර තිබේ.මේ දුම්රිය ස්ථානයෙන් දිනකට මගීන් 500 කට වැඩි පිරිසක් දුම්රියට ගොඩවන අතර, තවමත් සෑම දුම්රියක්ම පාහේ මේ දුම්රිය ස්ථානයේ නතර කෙරේ.අවශ්‍ය ප්‍රවේශ පත්‍ර කොළඹ දක්වා නුගේගොඩ දුම්රිය ස්ථානයෙන් ද අවිස්සාවේල්ල දක්වා මහරගම දුම්රිය ස්ථානයෙන් ද ලබා ගන්නා ලෙස දැක්වෙන දැන්වීමක් ද දුම්රිය කාර්යාලයේ ඉදිරිපස ප්‍රදර්ශනය කර ඇත.